**Školský poriadok ŠKD pri ZŠ s MŠ Veľký Lipník**

**Obsah:**

I. Charakteristika ŠKD......................................................................................................1

II. Riadenie a organizácia ŠKD.........................................................................................2

III. Prevádzka ŠKD...........................................................................................................2

IV. Zaraďovanie detí do ŠKD...........................................................................................2

V. Výchovno-vzdelávacia činnosť ŠKD...........................................................................3

VI. Dochádzka detí do ŠKD..............................................................................................3

VII. Starostlivosť o zdravie a bezpečnosť.........................................................................4

VIII. Príspevok na úhradu za pobyt v ŠKD.......................................................................5

IX. Práva a povinnosti dieťaťa...........................................................................................5

X. Povinnosti vychovávateľky ŠKD..................................................................................5

XI. Záverečné ustanovenia.................................................................................................6

**I. Charakteristika ŠKD**

1.Školský klub detí, ďalej ŠKD, podľa Zákona č. 245/2008 Z. z. o výchove a vzdelávaní (školský zákon ) a o zmene a doplnení niektorých zákonov, zabezpečuje pre deti, ktoré plnia povinnú školskú dochádzku na základnej škole, nenáročnú záujmovú činnosť podľa výchovného programu školského zariadenia zameranú na ich prípravu na vyučovanie a na uspokojovanie a rozvíjanie ich záujmov v čase mimo vyučovania.

2. ŠKD je miestom pre zaujímavé vyžitie detí, pre regeneráciu síl po vyučovaní, napomáha rozvoju detskej tvorivosti, posilňovaniu zdravého sebavedomia a pozitívnemu rozvoju vzťahov v kolektíve. Je prostredím pre detský úsmev a radosť. Záujmové vzdelávanie je založené na priamych zážitkoch z činnosti.

**II. Riadenie a organizácia ŠKD**

1. Školský klub detí je zriadený ako súčasť základnej školy.

2. Za výchovno-vzdelávaciu činnosť v ŠKD zodpovedá vychovávateľka.

3. Riaditeľka školy určuje počet oddelení podľa počtu prihlásených detí na pravidelnú dochádzku.

**III. Prevádzka ŠKD**

1. ŠKD je v prevádzke celý školský rok počas pracovných dní v týždni denne od 10:50 hod. do 16:20 hod. Výnimku v prevádzke tvoria dni pracovného pokoja, štátne sviatky a prázdniny.
2. Režim ŠKD: 10:50 príchod detí do ŠKD, oddychovo-relaxačná činnosť

11:50 - 12:20 príprava na obed, hygiena, obed

12:20 - 13:30 oddychovo- relaxačná činnosť

13:30 - 14:00 TOV (SVOV, PTOV, PEOV, EVOV, TVOV)

14:00 - 15:00 pobyt na školskom dvore

15:00 - 16:00 hygiena, olovrant, príprava na vyučovanie

16:00 – 16:20 voľné hry a činnosti

**IV. Zaraďovanie detí do ŠKD**

1. Deti sa do ŠKD zaraďujú vždy na 1 školský rok, **na základe písomnej žiadosti (zápisného lístka) podanej zákonným zástupcom** najneskôr do 30. júna predchádzajúceho školského roka (upresnenie do 15. septembra). Žiaci 1. ročníka sa do ŠKD zapisujú pri zápise do1. ročníka (upresnenie do 15.septembra). Žiadosť si zákonný zástupca dohľadá na webovom sídle školy, prípadne ju vyžiada u vychovávateľky.

2. O zaradení do ŠKD a o počte detí v jednotlivých oddeleniach rozhoduje riaditeľ školy, alebo ním poverený zástupca.

3. Do ŠKD sa prednostne zaraďujú žiaci, ktorých rodičia sú zamestnaní, prípadne žiaci odkázaní na dopravné spojenie.

4. Riaditeľka školy vydá zákonnému zástupcovi dieťaťa rozhodnutie o prijatí/neprijatí na začiatku školského roka.

5. Zoznam zapísaných detí sa aktualizuje na začiatku školského roka.

6. Do ŠKD je možné prijať dieťa aj počas školského roka, ak sa uvoľní miesto.

**V. Výchovno-vzdelávacia činnosť ŠKD**

1. ŠKD zabezpečuje pre deti, ktoré plnia povinnú školskú dochádzku na základnej škole, nenáročnú záujmovú činnosť podľa plánu, zameranú na uspokojovanie a rozvíjanie ich záujmov v čase mimo vyučovania.

2. Výchovno-vzdelávacia činnosť ŠKD sa uskutočňuje ako pravidelná aktivita podľa výchovného programu ŠKD. Je zameraná na činnosti oddychového, rekreačného a záujmového charakteru a na prípravu na vyučovanie.

3. Oddychové činnosti sú pokojné, pohybovo a psychicky nenáročné, uskutočňujú sa po obede, resp. po príprave na vyučovanie.

4. Rekreačné činnosti (vychádzky, športové a pohybové hry, pobyt na školskom dvore) sú plánované tak, aby sa umožnilo deťom stráviť čo najviac voľného času pohybom na čerstvom vzduchu a takto prispieť k ich dobrému telesnému vývoju.

5. V čase určenom na prípravu na vyučovanie si deti starostlivo a samostatne vpracovávajú domáce úlohy a opakujú si nadobudnuté učivo.

6. Súčasťou výchovno-vzdelávacej činnosti je aj stravovanie detí. Pri presune do jedálne sa riadia pokynmi vychovávateľky, príp. sa presúvajú do jedálne s triednou učiteľkou. Dodržiavajú hygienické zásady a stolujú slušne a kultivovane. Po skončení obeda celé oddelenie odchádza do ŠKD spoločne.

**VI. Dochádzka detí do ŠKD**

1. Rozsah dennej dochádzky dieťaťa, spôsob a čas jeho odchodu domov, prípadne záujmová činnosť mimo ŠKD je uvedená v osobnom spise dieťaťa. Prípadné zmeny v dochádzke o spôsobe odchodu je zákonný zástupca dieťaťa povinný oznámiť vychovávateľke písomne, osobne a včas.

2. Zákonný zástupca dieťaťa písomne informuje vychovávateľku, ktorým osobám možno dieťa vydať (v súlade so zákonom), resp. pri zmene sa preukázať súdnym rozhodnutím.

3. Zákonný zástupca dieťaťa alebo rodinný príslušník, ktorý vyzdvihuje dieťa z ŠKD je povinný prevziať si dieťa osobne.

4. Dochádzka detí do ŠKD je pre prihlásených povinná.

5. Opustiť ŠKD bez dovolenia vychovávateľky je neprístupné.

6. Za dieťa, ktoré bolo v škole a neprišlo do ŠKD vychovávateľka nezodpovedá.

7. Každú neprítomnosť musia rodičia ospravedlniť buď ústne alebo písomne.

8. Ak dieťa poruší dochádzku ŠKD bez ospravedlnenia na dlhšie ako 7 dní bude vylúčené.

**VII. Starostlivosť o zdravie a bezpečnosť**

1**.** Za bezpečnosť detí v ŠKD zodpovedá od príchodu do klubu až do odchodu vychovávateľka ŠKD alebo zastupujúci pedagogický zamestnanec.

2. Počas konania popoludňajšieho vyučovania/ činnosti (umelecká škola, krúžok) vyučujúci preberajú deti od vychovávateliek do svojej zodpovednosti a po skončení popoludňajšieho vyučovania/ činnosti (podľa písomnej dohody s rodičom dieťaťa) uvoľňujú deti domov alebo ich osobne odovzdajú do oddelenia vychovávateľke.

3. Pri hrách a inej činnosti je vychovávateľka povinná pred samotnou činnosťou poučiť deti o bezpečnosti.

4. Pri vychádzkach, výletoch a iných podujatiach mimo objektu školy zodpovedá vychovávateľka za deti až do ich rozchodu pred objektom školy. Z miesta konania podujatia môže byť dieťa uvoľnené len na základe písomného súhlasu rodičov.

5. Ak zistí vychovávateľka u dieťaťa nevoľnosť, zvýšenú teplotu a pod., oznámi to neodkladne rodičom. Rodič je povinný čo najskôr svoje dieťa vyzdvihnúť z ŠKD.

6. Šatstvo a topánky si deti odkladajú na určené miesto.

7. Deti majú možnosť priniesť si do ŠKD náhradné veci- veci určené na pobyt v ŠKD, do ktorých sa prezlečú po príchode do ŠKD.

8. Odporúčame, aby deti mali svoje osobné veci ( vrchné ošatenie - vetrovky, kabáty, bundy, prezuvky, topánky) označené pre prípad neúmyselnej výmeny alebo odcudzenia.

9. Nosenie drahých a nebezpečných predmetov do ŠKD je zakázané – platia pravidlá Vnútorného poriadku školy. Za odcudzenie a stratu osobných vecí vychovávateľka nezodpovedá.

10. Na obed odchádzajú deti spolu s vychovávateľkou po piatej vyučovacej hodine. Deti, ktoré majú šesť vyučovacích hodín idú na obed s p. učiteľkou.

11. Pred obedom si každé dieťa umyje ruky, počas obeda sa správa podľa pravidiel spoločenského správania.

**VIII. Príspevok na úhradu za pobyt v ŠKD**

1. Príspevok vo výške 3 € sa uhrádza do 15. dňa príslušného kalendárneho mesiaca.
2. Príspevok sa platí nezávisle od času a počtu dní, ktoré dieťa strávi v ŠKD.
3. Ak rodič odhlási dieťa z ŠKD v priebehu mesiaca, nemá nárok na vrátenie poplatku.

**IX. Práva a povinnosti dieťaťa**

1. Deti navštevujúce ŠKD majú všetky práva dieťaťa, ktoré sú stanovené v „Právach dieťaťa“.

2. Dieťa má právo vyjadriť slobodne svoj názor.

3. Dieťa má právo povedať STOP, ak nechce reagovať na diskusiu, prípadne odpovedať na otázku a podobne.

4. Dieťa má právo zúčastňovať sa na akciách a podujatiach organizovaných ŠKD.

5. Dieťa má právo využívať zariadenie ŠKD počas ich pobytu v ŠKD.

6. Dieťa je povinné rešpektovať vychovávateľku a riadiť sa jej pokynmi (rešpektovať jej príkazy).

7. Každé dieťa je povinné riadiť sa školským poriadkom.

8. Po manipulácii s hračkami, knihami a iným zariadením ŠKD je dieťa povinné odložiť daný predmet na určené miesto.

9. Počas prípravy na vyučovanie je dieťa povinné vypracovávať domáce úlohy samostatne a poctivo. V prípade, že si dieťa nestihne vypracovať všetky domáce úlohy a zopakovať učivo v ŠKD, dokončí činnosť doma.

**X. Povinnosti vychovávateľky ŠKD**

1. Vychovávateľka je povinná pripravovať sa na činnosti realizované s deťmi podľa najlepšieho vedomia a svedomia.

2. Vychovávateľka počas celej pracovnej doby dohliada na bezpečnosť zverených detí.

3. Pri výbere aktivít a činností je vychovávateľka povinná dodržiavať didaktické zásady.

4. V priebehu práce dbá, aby sa dodržiavali zásady osobnej hygieny a hygieny práce a nepoškodzoval sa školský majetok.

5. Vychovávateľka neodchádza od detí. Nenecháva ich bez dozoru.

6. Po ukončení činnosti klubu preverí vychovávateľka v triede čistotu, uloženie pomôcok, uzatvorenie vody a okien, vyloženie stoličiek na lavice a podobne.

7. Vychovávateľka je povinná dodržiavať mlčanlivosť o osobných údajoch dieťaťa.

**XI. Záverečné ustanovenia**

1. S obsahom Školského poriadku ŠKD sa oboznámia deti na úvodnom stretnutí v ŠKD v školskom roku 2020/2021. Školský poriadok ŠKD dopĺňa Prevádzkový poriadok školy.

2. Školský poriadok ŠKD bol schválený riaditeľkou školy dňa 31.08.2020

3. Školský poriadok ŠKD nadobúda platnosť dňa 1. 9.2020 a účinnosť dňa 2.9.2020 .

Vo Veľkom Lipník dňa: 31.08.2020

riaditeľka školy